Oleksandr Matsijevskyi

Oleksandr Ihorovytš Matsijevskyi (, 10. toukokuuta 1980 – 30. joulukuuta 2022) oli ukrainalainen sotilas, jonka venäläiset sotilaat teloittivat Bah'mutin taistelun yhteydessä joulukuussa 2022. Teloitusvideo levisi nopeasti netissä maaliksuussa 2023 ja aiheutti monenlaisia reaktioita Matsijevskyin uhmakkuuden vuoksi.

Elämäkerta 
Matsijevskyi syntyi vuonna 1980 Chișinăussa, jossa hän myös opiskeli ja työskenteli myöhemmin tehdastyöläisenä. Vuonna 2008 perhe muutti Ukrainaan, jossa Matsijevskyi alkoi työskennellä sähköasentajana.

Venäjän hyökättyä Ukrainaan helmikuussa 2022 Matsijevskyi pestautui Ukrainan alueellisiin puolustusjoukkoihin, muttei osallistunut aluksi sotatoimiin. Sen sijaan hän avusti asemien rakentamisessa, toimi vartiomiehenä ja valmisti Molotovin koktaileja.

Matsijevskyilla oli yksi poika, joka oli hänen kuollessaan 19-vuotias.

Teloitus ja reaktioita 
Video Matsijevskyin teloituksesta alkoi levitä internetissä 6. maaliskuuta 2023. Videolla aseeton ukrainalaissotilas seisoo matalan kuopan edustalla ja polttaa tupakkaa rauhallisesti. Hänen viimeisiksi sanoikseen jäivät "Slava Ukrajini!" Välittömästi tämän jälkeen videolla kuuluu useamman automaattiaseen laukauksia, ja Matsijevskyi lyyhistyy kuolleena maahan. 

Teloitusvideon levittyä Ukrainan tiedustelupalvelu tunnisti videolla teloitetun ukrainalaissotilaan Matsijevskyiksi, joka palveli tarkka-ampujana. Hänen kuolinajakseen tunnistettiin 30. joulukuuta 2022.

Ukrainan presidentti Volodymyr Zelenskyi ilmoitti, että Ukraina aikoo löytää Matsijevskyin teloittajat ja saattaa nämä vastuuseen kansainvälisessä rikostuomioistuimessa. Venäjä ei ole kommentoinut teloitusta ja väittää edelleen, etteivät venäläiset sotilaat tee sotarikoksia Ukrainassa.

Matsijevskyi on haudattu kotikaupunkiinsa Nižyniin.

Kunnianosoituksia 

  Ukrainan sankari (Ukraina, 2023, postuumisti)

Lähteet 

Vuonna 1980 syntyneet
Vuonna 2022 kuolleet
Venäjän hyökkäyksessä Ukrainaan kaatuneet
Ukrainalaiset sotilaat